**Juhatuse 09. juuni 2020 koosoleku PROTOKOLL**

Kell 14 -16 Tehnopoli nõupidamiste ruumis Jupiter

**Koosolekut juhatas:**Kristo Reinhold

**Protokollis**: Märt Viileberg

**Osavõtjad:** Juhatuse liikmed, Kristo Reinhold, Krister Peetmaa, Jevgeni Lištšina, Janek Sulev, Argo Stallmeister ja Märt Viileberg

Kutsutud: -

Puudusid: Mart Aguraiuja

**Koosoleku päevakord:**

1. Päevakorra kinnitamine

2. Eelmise koosoleku protokolli kinnitamine

3. Vastused EETELi avalikule pöördumisele

4. EVEA kutse liikmeks astuda

5. Morek IT OÜ liikmeks astumise avaldus

6. EETELi liikmete käibe trendi tellimine

7. ETIM online seminari korraldamine

8. EETELi ja Elektrilevi juhatuste töölõunasöögi korraldamine

9. Kokkuvõte juhatuse I poolaasta tegevusest

10. Üleskerkinud teemad

**Koosoleku käik:**

1. **Koosoleku päevakorra kinnitamine**

Päevakord kinnitati.

1. **Eelmise juhatuse koosoleku protokolli kinnitamine**

Protokoll kinnitati.

1. **Vastused EETELi avalikule pöördumisele**

EETELi juhatuse 27.aprilli 2020 avalikulule pöördumisele on tulnud vastused Riigikogu majandus-, rahandus- ja maaelukomisjonist ning Majandus- ja kommunikatsiooniministeeriumist ja Maaeluministreeriumist. Kõige sisulisem vastus tuli Majandus – ja kommunikatsiooniministeeriumist, mida refereeriti teistes vastustes:

„Eesti Elektritööde Ettevõtjate Liit edastas Majandus- ja Kommunikatsiooniministeeriumile (edaspidi MKM) avaliku pöördumise 27.04.2020. Selgitate oma pöördumises, et paljudes majandusharudes on COVID-19 pandeemia mõjul töö otsa lõppenud või muutunud võimatuks ning ettevõtted on olnud sunnitud töötajaid koondama. Tunnete muret, et elektritööde maht, sh elektripaigaldiste käidutööde tellimused on juba oluliselt langenud ja vähendanud elektriohutust.

Pöördute MKMi poole palvega aidata hoida elektri- ja internetiside tööde sektor töös, suurendades oluliselt riigi abiga investeeringuid riigi omanduses olevas energeetika suurettevõttes.

Võtsime ühendust ka Elektrilevi OÜga, et teema osas lisainfot saada. Olemasoleva informatsiooni põhjal vastame järgmiselt.

Elektrituruseaduse kohaselt (§ 71 lg 5) kujuneb võrguettevõtja investeeringute ning tellitavate tööde maht Konkurentsiametiga kooskõlastatavate võrgutasude põhjal. Võrgutasud kooskõlastatakse Konkurentsiametiga, tagamaks nii tarbijate huvide kaitse kui ka võrguettevõtja majandustegevuse jätkusuutlikus ning võrguteenuse kvaliteet.

2020. aasta ehitus- ja hooldustööde eelarve on Elektrilevil suurusjärgus 110 miljonit eurot. Praegune, muutunud majandusolukorrast tingitud väikesemahuliste hooldustööde ajutine peatamine puudutab seega summaarselt umbes 2-4 miljonit eurot ehk ligikaudu 2-3 % eelarvest. Ka neid 2-4 miljonit ei võeta eelarvest vähemaks, vaid üht liiki tööd asendatakse teistega ja seda kindlasti mitte elektri varustuskindluse ohtu seadmise hinnaga. Tööde asendamine on vajalik, et tagada muutunud olukorras just kõige hädavajalikumad tööd ning väike osa neist, mis kannatab edasilükkamist, mõnevõrra edasi lükata. Seega tööd varustuskindluse tagamiseks kahtlemata jätkuvad. Alates märtsi keskpaigast, koroonakriisi eriolukorra kehtestamisest, on Elektrilevi tegutsenud tööde korraldamisel vastavalt tavarutiinidele, püüdes tagada võimalikult stabiilset töövoogu erakorralise olukorra tingimustes. Võrguteenuse üldised tarbimismahud on eriolukorra perioodil aga praegustel andmetel langenud 8-9 protsenti, mis tähendab mõju võrguettevõtja tuludele, samal ajal kui teenus tuleb täielikult toimivana hoida (st kulude maht oluliselt langenud ei ole).

Meile teadaolevalt ei puuduta peatatud väikesemahulised plaanilised korrashoiutööd otseselt ohutuse ja rikete likvideerimisega seotud töid, võrgu suuremahulisi korrashoiutöid ega ka võrgu uuendamiseks planeeritavaid ehitustöid. Samuti ei puuduta need ka klientide tellimustel tehtavaid töid nagu näiteks võrguga liitumised.

Lisame juurde, et koroonaviiruse mõjude leevendamiseks saavad ettevõtted kasutada näiteks SA Kredex meetmeid. Täpsem info meetmete osas on leitav https://www.kriis.ee/et/ettevotete-abistamine.“

Lugupidamisega

(allkirjastatud digitaalselt)

Timo Tatar

energeetika asekantsler

Lisaadressaadid: Riigikantselei

Riigikogu rahanduskomisjon

Riigikogu majanduskomisjon

Riigikogu maaelukomisjon

Rahandusministeerium

Maaeluministeerium

**Otsustati** võtta vastuses toodud informatsioon teadmiseks edaspidise tegevuse kavandamisel.

1. **EVEA kutse liikmeks astuda**

21. mail 2020 laekus Eesti Väikeettevõtete Assotsiatsioonilt järgmine ettepanek:

„EESTI ELEKTRITÖÖDE ETTEVÕTJATE LIIT

Lugupeetud Märt Viileberg!

Võtan Teiega ühendust kui üleriigilise erialaliidu juhiga, mille liikmed tegutsevad valdavalt väikeettevõtjatena. Olen kindel, et meie organisatsioonidel on palju ühiseid huve ja võimalusi koostöös pakkuda paremat tuge oma liikmetele ning edastan Teie liidule EVEA nimel kutse koostööks, nii “koroona kriisiga” seoses kui ka edaspidiseks väikeettevõtjate paremaks esindamiseks.

EVEA on sektorite ülene ettevõtjate esindusorganisatsioon ning ainus, kes esindab spetsiifiliselt väike- ja keskmise suurusega ettevõtjaid (VKE). Meie liikmeteks on juba täna mitmed erialaliidud, sh üleriigilised. Tunneme siiski puudust laiema ringi erialaliitudest, mis aitaks meid sektori-ülese organisatsioonina paremini arvestada erinevate valdkondade vajadustega oma algatustes ja seisukohtades.

EVEA kui ainus VKE-de esindaja ja ühtlasi vanim ettevõtlusorganisatsioon Eestis kutsub teie liitu asuma EVEA kollektiivliikmeks. Vaadates praegust olukorda, kus kriisi tugimeetmete kavandamisel oli alguses välja jäetud väga suur osa tegutsevatest ettevõtjatest, peavad ettevõtjad kriisiolukorras saatma valitsusele kontsentreeritud sõnumeid ning tegema maksimaalset koostööd, et olla kuuldav. See muidugi kehtib ka “rahuajal”.

Praegu on vaja rohkem kui kunagi varem seljad kokku panna. EVEAl on pikaajaline (ligi 32 a) kogemus suhtluses riigiga ja püsivad väljundid kõrgeimale otsustustasandile. Teil kui erialaliidul on spetsiifiline sektori oskusteave ja võimalus teha oma liikmete seas olukorra analüüsi. Seega koos oleme palju tugevamad, kui eraldi. Praegu on see aeg, kui on võimalik positiivselt mõjutada ärikeskkonda ka pikemaks perspektiiviks, kuid siin “suurus loeb” ja vajame rohkem liitlasi.

Oleme seoses koroonakriisiga teinud arvukaid pöördumisi ja avaldusi, vaadake neid palun siin: https://evea.ee/category/pressiteated/. Mitmed EVEA ettepanekud on juba realiseerumas: ajutiselt kaotati sotsmaksu alampiir; tekkis väikelaenu meede Kredexi kaudu; EASis tekkis sektorite-ülene toetusmeede väikeettevõtjate kriisikahjude kompenseerimiseks; FIE-d said abikõlblikeks EASi kriisitoetustele; kaubandus- ja teenindusettevõtted saavad lähiajal osalise püsikulu kompensatsiooni (küll esialgu piiratud ring, vaid kaubanduskeskustes toimivad, kuid me surume seda asja edasi, et ka mujal rendipindadel tegutsevad, kes pidid ärid kinni panema, saaksid kriisiabi); Valitsus juba lähipäevil otsustab FIE-de ja firmades töötavate omanike ja juhatuse liikmete toomist Töötukassa toetuste saajate hulka, mida EVEA on taotlenud juba enne koroonakriisi ning veel aktiivsemalt nõudnud kriisi esimestest päevadest. Samuti kuulub EVEA üle-euroopalistesse ettevõtjate katusorganisatsioonidesse nagu SME United ja CEA-PME, ja teeb aktiivset kahepoolset koostööd paljude VKE organisatsioonidega nii EL-is kui Ida-Euroopas. Läbi oma rahvusvahelise võrgustikku toetame oma liikmete ärivõimalusi välisriikides.

Teeme seda kõike siin EVEA-s enamjaolt vabatahtlikena, tasuta ja oma isikliku ettevõtluse ja une arvelt. TULGE APPI! KOOS SUUDAME ROHKEM!

Niisiis kutsume teie liitu astuma EVEA kollektiivliikmeks, mille kohta saate enam informatsiooni EVEA kodulehel: https://evea.ee/liikmeks-astumine/ . Kodulehelt leiate ka ülevaatliku info kogu EVEA tegevusest ja "Koroona abi" rubriigi, mida kutsume kasutama. Praegu on fookuses koroonakriis, kuid ka "rahuajal" pakume oma liikmetele arvukaid praktilisi ja kulusid kokkuhoidvaid teenuseid, mida teeme kättesaadavaks ka kollektiivliikme liikmetele, seega meie koostöö tulemusena kasvab oluliselt lisaväärtus, mida teie liit saab pakkuda oma liikmetele. Vaadake palun lähemalt EVEA liikmeteenuseid ja eripakkumisi: https://evea.ee/teenused-liikmetele/ .

Liikmemaksu kohta täpsustan, et eriolukorra tõttu ühekordset liitumistasu ei ole ning kollektiivliikme liikmemaksu (alla 10 liiget – 276 eur aastas, 10 ja enam liiget - 396 eur aastas) on võimalik soovi korral jagada kvartaalseteks makseteks.

Tänaseks EVEA on kasvanud liikmeskonna suuruselt teiseks ettevõtjate esindusorganisatsiooniks Eestis, lähenedes 2000 liikme märgilisele piirile, kuid see on siiski veel liiga väike osa ligi 132 000-st tegutsevatest ettevõtetest ning meie eesmärgiks on kasvada suurimaks ettevõtjate esinduseks, vastavalt VKE-de osakaalule majanduses.

Loodame, et juba lähiajal saame tervitada Teie liitu uue EVEA kollektiivliikmena ja koos teha Eesti väikeettevõtjate hääle veel tugevamaks ning ärikeskkonda veel paremaks! Palun soovitage meile võimalusel ka teisi erialaliite, kellele koostöö EVEA-ga võiks olla kasulik.

Palun helistage minule või kirjutage, kui soovite arutada ja täpsustada. Teie põhimõttelise “jah” sõna korral informeerin Teid liikme vormistamise protseduurist.

Tagasisidet ootama jäädes,

koostööd ja tervist soovides

Heiki Rits

EVEA president

Marina Kaas

EVEA asepresident

**Otsustati** mitte astuda EVEA liikmeks, kuid vastuses kinnitada EETELi valmisolekut koostööks.

1. **Morek IT OÜ liikmeks astumise avaldus**

Tegevjuht tutvustas liikmeks astumise avaldust (lisatud). Oma soovituse on andnud juhatuse esimees Kristo Reinhold ning hulgimüüjate ja tootjate toimkonna esimees Peeter Matt.

**Otsustati** võtta Morek IT OÜ vastu liidu liikmeks.

1. **EETELi liikmete käibe trendi tellimine**

Tegevjuht teavitas juhatuse liikmeid, et on pöördunud tellimusega Inforegistri ja Krediidiinfo poole, kellest viimane esialgu näitas üles huvi, kuid see vaibus peagi ja pakkumisi ei ole laekunud. Nähtavasti on igakuise liidu liikmete käibeinfo kogumine liiga ebamugav tegevus. Pealegi ei ole kõigil liikmetel lubatud avaldada oma müügitulemust igakuiselt.

**Otsustati**, et liit korraldab hulgimüüjatest liikmete igakvartaalset müügistatistika kogumist ja avaldab koondi, mis iseloomustab piisavalt liikmete käibe trendi.

**7. ETIM online seminari korraldamine**

Tegevjuht korraldab koos hulgimüüjate ja tootjate toimkonnaga 11. juunil ETIM tutvustava on-line seminari, millel annab ETIM Internationali juhatuse liige Magnus Siren ülevaate ETIMi olemusest ja eesmärkidest, ETIM Internationali ja ETIM Finlandi toimimisest, samuti soovitusi ETIMi rakendamisvõimalustest Eestis.

**Otsustati** võtta info teadmiseks.

**8. EETELi juhatuse ja Elektrilevi töölõunasöögi korraldamine**

**Otsustati** korraldada 17. juunil mõlema juhatuse esindajate ühine töölõunasöök, mille käigus arutatakse

võrguelektrike koolituse eesmärke 2025 ja õppeväljaku arendusega seotud teemasid. Samuti vahetatakse informatsiooni elektrivõrgutööde korraldamisest 2020. aasta teisel poolel.

**9. Kokkuvõte juhatuse I poolaasta tegevusest**

Tõdeti, et koroonaviirusest tingitud eriolukorras on siiski õnnestunud jätkata juhatuse tegevust tegevusplaani esmatähtsate ülesannete täitmisel.

**Otsustati** augustis toimuval juhatuse koosolekul vaadata tegevusplaan kriitilise pilguga üle ning teha selles vajadust ja võimalust mööda muudatusi-täiendusi.

**10. Üleskerkinud teemad: teenetemärkide andmine**

Arutati EETELi teenetemärkide andmist ja täiendati kandidaatide nimekirja.

**Otsustati** nimekirja veelgi täiendada ja sealt välja sõeluda kõige enam teeneid osutanud kandidaadid, kellele antakse oktoobris toimuval EETELi arenduskonverentsil pidulikult teenetemärgid üle.

**Järgmine juhatuse koosolek toimub 11. augustil 2020 kell 14-17 ohutusnõudeid järgides Tehnopoli nõupidamiste ruumis Jupiter kõiki ettevaatusreegleid täites.**

Koosoleku juhataja Kristo Reinhold

Protokollija Märt Viileberg